**Povzetek revizijskega poročila *Pravilnost in učinkovitost ravnanja s hrano Osnovne šole Antona Tomaža Linharta Radovljica***

Računsko sodišče je izvedlo revizijo pravilnosti in učinkovitosti ravnanja šole s hrano v šestih osnovnih šolah, in sicer Osnovni šoli Antona Tomaža Linharta Radovljica (v nadaljevanju: šola), Osnovni šoli Brezovica pri Ljubljani, Osnovni šoli Šmihel, Osnovni šoli Ivana Skvarče, Osnovni šoli Milojke Štrukelj Nova Gorica in Osnovni šoli Vižmarje Brod.

Cilja revizija sta bila izrek mnenja o pravilnosti dela poslovanja šole, ki se nanaša na ravnanje s hrano v letu 2017, in izrek mnenja o učinkovitosti šole pri ravnanju s hrano od 1. 1. 2017 do izdaje osnutka revizijskega poročila 30. 9. 2018.

Računsko sodišče je o pravilnosti poslovanja šoli izreklo *mnenje s pridržkom*, ker je ugotovilo, da šola pri naročanju živil v skupnem znesku 18.113 evrov ni ravnala v skladu s predpisi s področja javnega naročanja, saj način izračuna ocenjene vrednosti iz dokumentacije o javnem naročilu ni razviden, šola je kot merilo določila lastnosti, ki jih je zahtevala že v tehničnih specifikacijah, iz postopka javnega naročanja ni izločila ponudbe ponudnika, ki je imel neplačane obveznosti iz naslova prispevkov in davkov, z oblikovanjem meril za izbiro ni zagotovila izbire enega najugodnejšega ponudnika, nepravilno izvedla postopek ponovnega odpiranja konkurence, ni objavila seznama javnih naročil, dopustila je spremembo gospodarskega subjekta med veljavnostjo okvirnega sporazuma ter okvirni sporazum uporabila v nasprotju z njegovim namenom in tako, da je zaobšla temeljna načela javnega naročanja, v postopku oddaje javnega naročila za nakup živil pa tudi ni upoštevala obveznih minimalnih okoljskih zahtev za zeleno javno naročanje. Dobaviteljem je v skupni vrednosti 5.006 evrov v nekaterih primerih plačevala račune za nabavo živil, ne da bi preverila dejansko dobavo blaga, v dveh pogodbah pa niso bili opredeljeni artikli in dogovorjene cene. Šola ni oblikovala strukture cene obrokov prehrane tako, da bi bilo mogoče preveriti upoštevanje vseh potrebnih stroškov, ter zaposlenim in zunanjim uporabnikom za najmanj 597 evrov zaračunala obroke v neskladju s cenikom.

Računsko sodišče je ugotavljalo, ali je šola učinkovito ravnala s hrano in učencem zagotovila prehrano, ki je bila po eni strani skladna s Smernicami za prehranjevanje v vzgojno-izobraževalnih zavodih in so jo po drugi strani učenci tudi pojedli, ter tudi, kako je šola ravnala s hrano, ki je ostala. Računsko sodišče je presodilo, da je bila šola pri ravnanju s hrano *delno učinkovita*. Šola je ustrezno načrtovala organizacijo prehrane, vendar so še možnosti za izboljšave. Sprejeta pravila šolske prehrane so ustrezna, ampak pri njihovem oblikovanju niso sodelovali učitelji, učenci in starši. Načrtovala je vzgojno-izobraževalne dejavnosti in dejavnosti, s katerimi je spodbujala zdravo prehranjevanje in kulturo prehranjevanja, a je pri nekaterih manjkala opredelitev kazalnikov. Šola je načrtovala nabavo ekoloških živil in tudi priporočenih živil ter živil, ki so vključena v sheme kakovosti, oziroma živil, proizvedenih po nacionalnih predpisih o kakovosti živil, v okviru postopka javnega naročanja nekatere zahteve šole sovpadajo z merili kakovosti, določenimi s Priročnikom z merili kakovosti za živila v vzgojno-izobraževalnih ustanovah. Neučinkovito je načrtovala ukrepe obvladovanja, preprečevanja in zmanjševanja ostankov hrane. Za pripravo hrane so skrbeli strokovno usposobljeni zaposleni. Šola je izvedla precej vzgojno-izobraževalnih dejavnosti, povezanih s prehrano, in dejavnosti, s katerimi je spodbujala zdravo prehranjevanje in kulturo prehranjevanja, ki so bile večinoma nenačrtovane, urejenost celotnega območja šole pa ni v vseh pogledih spodbujala učencev k razvoju ustreznih prehranjevalnih navad. V letu 2017 je glede na vsa živila nabavila manj kot 10 odstotkov ekoloških živil in več kot desetino živil lokalnega izvora, podatkov o nabavi priporočenih živil in živil iz shem kakovosti šola ni imela. Pri pripravi obrokov ni v celoti upoštevala priporočene pogostosti uživanja živil iz posameznih skupin živil. Šola ni imela vzpostavljene ustrezne evidence dnevnih prijav na obroke in odjav od obrokov, zato ni bilo mogoče preveriti učinkovitosti sistema prijav in odjav. Vzpostavljeni režim prehranjevanja je bil zaradi prekratkega razmika med zajtrkom in malico učencev prve triade le pretežno ustrezen. Ravnanje šole pri obvladovanju, zmanjševanju in preprečevanju ostankov hrane ni bilo premišljeno, saj je večinoma temeljilo na opažanjih in motiviranosti zaposlenih. Šola ni celovito in kontinuirano spremljala in po potrebi prilagodila izvedbe aktivnosti na področju načrtovanja in zagotavljanja šolske prehrane in dejavnosti, s katerimi bi vplivala na zmanjšanje ostankov hrane, saj je spremljala le izvedbo nekaterih aktivnosti. Ugotavljala je stopnjo zadovoljstva učencev in staršev s šolsko prehrano in dejavnostmi, s katerimi šola spodbuja zdravo prehranjevanje in kulturo prehranjevanja, vendar rezultatov večinoma ni analizirala in ni prilagodila svojega ravnanja. Šola ni vzpostavila sistema nadzora ponujene prehrane s smernicami. Načrtovala je, da bo odstopila nezaužite malice učencem šole. Načrtovala je ločevanje odpadkov, vendar ni predvidela, kako bo ravnala z odpadki hrane v prihodnje, in se ni ukvarjala s preveritvami možnih in dopustnih ravnanj z odpadno hrano. Šola je izvedla nekatere izmed načrtovanih aktivnosti ter zbiralcu odpadkov predajala odpadno hrano. Kljub temu da je nerazdeljene malice in kosila razdeljevala učencem šole, se je soočala z odpadno hrano, ki je posledica neodjavljenih in neprevzetih obrokov, pri čemer ni pristopila k ugotavljanju vzrokov in njihovemu odpravljanju. Šola ni imela vzpostavljenega sistema, s katerim bi spremljala ukrepe ravnanja z odpadno hrano, zaradi česar ni mogla prilagajati svojih aktivnosti na tem področju.

Računsko sodišče je od šole zahtevalo predložitev *odzivnega poročila*, v katerem mora izkazati popravljalne ukrepe za odpravo ugotovljenih nepravilnosti, ter podalo tudi *priporočila* za izboljšanje poslovanja.

Ljubljana, 19. decembra 2018